S-327/2008

Mál þetta, sem þingfest var þann 28. ágúst sl. og dómtekið 15. september sl., var höfðað með ákæru lögreglustjórans á Selfossi, dagsettri 11. ágúst 2008, á hendur R-x-x W-x-x Z-x-x, kt. 000000-0000, Sambyggð 6, Þorlákshöfn en til dvalar að Fossheiði 52, Selfossi,

„fyrir fíkniefna- og umferðarlagabrot

I.

með því að hafa, að kvöldi föstudagsins 14. mars 2008, ekið bifreiðinni UJ-042 vestur Heiðmörk í Hveragerði, óhæfur til að stjórna bifreiðinni örugglega vegna áhrifa tetrahýdrókannabínólsýru og fyrir að hafa umrætt sinn haft í vörslu sinni 0,67 gr af kannabis er lögreglan fann við leit á ákærða eftir handtöku hans.

Teljast brot ákærða varða við 1., sbr. 2. mgr. 45. gr. a. umferðarlaga nr. 50,1987 sbr. 5. gr. laga nr. 66/2006, sbr. 1. mgr. 100. gr. nefndra umferðarlaga og 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, 75/1982, 13/1985, 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

II.

með því að hafa, aðfaranótt föstudagsins 4. apríl 2008 ekið bifreiðinni UJ-042 undir áhrifum áfengis (vínandamagn í útöndunarlofti 0,43 mg/l) suður Kirkjuveg á Selfossi.

Telst brot ákærða varða við 1., sbr. 3. mgr. 45. gr. umferðarlga nr. 50,1987, sbr. 1. mgr. 100. gr. sömu laga.

III.

með því að hafa, að morgni laugardagsins 24. maí 2008 ekið bifreiðinni NS-050 austur Suðurlandsveg við bílasölu Toyota á Selfossi, sviptur ökuréttindum.

Telst brot ákærða varða við 1. mgr. 48. gr. umferðarlaga nr. 50,1987, sbr. 1. mgr. 100. gr. sömu laga.

IV.

með því að hafa, síðdegis mánudaginn 7. júlí 2008 ekið bifreiðinni YK-970 austur Suðurlandsveg við Atlantsolíu á Selfossi, sviptur ökuréttindum.

Telst brot ákærða varða við 1. mgr. 48. gr. umferðarlaga nr. 50,1987, sbr. 1. mgr. 100. gr. sömu laga.

Þess er krafist að ákærði verði dæmdur til refsingar og til að sæta sviptingu ökuréttar frá 26. júní 2010 að telja, samkvæmt 101. og 102. gr. umferðarlaga nr. 50, 1987, sbr. lög nr. 44, 1993, lög nr. 57, 1997, lög nr. 23, 1998, lög nr. 132, 2003, lög nr. 84, 2004 og lög nr. 66, 2006 og til að sæta upptöku á framangreindum fíkniefnum (efnaskrá nr. 13512), samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákærði kom fyrir dóminn við þingfestingu málsins og játaði brot sín fyrir dóminum. Er játning hans í samræmi við önnur gögn málsins og verður hann sakfelldur fyrir brot sín en þau eru í ákæru rétt fært til refsiákvæða. Ákærði hefur með háttsemi sinni unnið sér til refsingar.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda ákærða, hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Í matsgerð frá Rannsóknastofu í lyfja- og eiturefnafræðum við Háskóla Íslands dagsett 2. apríl 2008 kemur fram að í þvagi ákærða hafi mælst tetrahýdrókannabínólsýra. Í 45. gr. a. umferðarlaga nr. 50/1987 segir að enginn megi stjórna eða reyna að stjórna vélknúnu ökutæki ef hann er undir áhrifum ávana- og fíkniefna sem bönnuð eru á íslensku yfirráðasvæði samkvæmt lögum um ávana- og fíkniefni og reglugerðum settum samkvæmt þeim. Í 2. mgr. 45. gr. a. segir að mælist ávana- og fíkniefni skv. 1. mgr. í blóði eða þvagi ökumanns, teljist hann vera undir áhrifum ávana- og fíkniefna og óhæfur til að stjórna ökutæki örugglega.

Samkvæmt sakavottorði ákærða gekkst hann undir sátt þann 28. september 2005 fyrir brot gegn 37. gr. umferðarlaga og var gert að greiða 50.000 krónur í sekt til ríkissjóðs og sviptur ökurétti í einn mánuð. Þann 9. ágúst 2006 gekkst ákærði aftur undir sátt fyrir brot gegn 45. gr. umferðarlaga og var gert að greiða 80.000 krónur í sekt til ríkissjóðs og var sviptur ökurétti í tíu mánuði. Þann 19. desember 2006 var ákærði dæmdur til að greiða 250.000 krónur í sekt til ríkissjóðs fyrir ýmis umferðarlagabrot og að aka sviptur ökurétti og þann 24. júní 2008 var ákærði dæmdur til að greiða 180.000 krónur í sekt til ríkissjóðs og sviptur ökurétti í tvö ár fyrir brot gegn 1., sbr. 2. mgr. 45. gr. a. umferðarlaga. Brot þau sem ákærði hefur verið sakfelldur fyrir nú eru öll framin áður en dómur gekk þann 24. júní 2008 og verður honum því gerður hegningarauki samkvæmt reglum 78. gr. almennra hegningarlaga nr. 19/1940 og dæmt eins og um eitt mál hafi verið að ræða. Hefur dómurinn frá 9. ágúst 2006 ítrekunaráhrif nú hvað varðar ákvörðun refsingar vegna ölvunar- og fíkniefnaaksturs en ákærði hefur frá því í ágúst 2006 fjórum sinnum verið fundinn sekur um að aka undir áhrifum áfengis eða fíkniefna. Þá hefur dómurinn frá 19. desember 2006 ítrekunaráhrif varðandi III. og IV. lið ákærunnar. Með þeim dómi var ákærði sakfelldur fyrir að hafa í fimm skipti, ekið sviptur ökurétti. Ákærði virðist ekki hafa neina innsýn í alvarleika brota sinna þar sem hann ítrekað heldur áfram að aka sviptur ökurétti og undir áhrifum áfengis eða fíkniefna.

Þykir refsing ákærða nú hæfilega ákveðin fangelsi í tvo mánuði. Samkvæmt dómaframkvæmd eru ekki skilyrði til að skilorðsbinda refsinguna. Þá skal ákærða gert að greiða 33.000 króna sekt til ríkissjóðs, sem ákærða ber að greiða innan fjögurra vikna frá birtingu dóms að telja en sæti ella fangelsi í fjóra daga.

Með vísan til 165. gr. laga um meðferð opinberra mála skal ákærða gert að greiða allan sakarkostnað sem er vegna rannsóknar á blóði ákærða og matsgerðar, 102.176 krónur, og þóknun skipaðs verjanda hans, S-kk-ef S-kk-ef hæstaréttarlögmanns, 100.000 krónur að meðtöldum virðisaukaskatti.

G-kk-nf Ö-kk-nf J-kk-nf fulltrúi sótti málið af hálfu ákæruvaldsins.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, R-x-x W-x-x Z-x-x, skal sæta fangelsi í tvo mánuði.

Ákærði greiði 33.000 krónur í sekt til ríkissjóðs innan fjögurra vikna frá birtingu dóms að telja en sæti ella fangelsi í fjóra daga.

Ákærði skal sviptur ökurétti ævilangt frá 26. júní 2010 að telja.

Ákærði greiði allan sakarkostnað, 202.176 krónur, þar með talda þóknun skipaðs verjanda síns, S-kk-ef S-kk-ef hæstaréttarlögmanns, 100.000 krónur að meðtöldum virðisaukaskatti.

Á-kvk-nf G-kvk-nf.